***Отговор на въпрос Калина Балабанова – народен представител от ПГ на АТАКА относно действията на МЗХ по въпроса с масовите съкращения в Добруджански земеделски институт – Генерал Тошево***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО БАЛАБАНОВА,**

Подходът при изпълнение на Постановление № 90 на Министерски съвет от 16 април 2015 г. отчита спецификата на Селскостопанската академия като научна организация, както и това, че съкращаването на числеността не може да засегне академичния състав, който непрекъснато намалява. В тази връзка не е приложен вариант на „еднакво”, „шаблонно” намаление във всички звена на Академията. Преди съкращението съотношението учени към останал персонал в Добруджански земеделски институт е 1 към 8, което показва, че има възможности за съкращаване на неефективни длъжности, поради високо съотношение на заемащите неакадемични длъжности към общия брой на учените.

Ръководствата на Министерството на земеделието и храните и Селскостопанската академия отчитат приноса на Добруджански земеделски институт за българската земеделска наука през годините и в момента. Подходът за изпълнение на Постановление № 90 е да не се загуби научен потенциал в Института, за да има основа в бъдеще за успехи.

В Селскостопанската академия числеността от **2 272 става 1 922 щатни бройки** или е намалена с **350 щатни бройки** **(15,4%).** От общата численост на Института в Генерал Тошево, която е **282** щатни бройки, са съкратени **45** или **16%,** при средно за Селскостопанската академия **15,4%.** Съкратени са съответно **45** щатни бройки, от които **14** са незаети. От съкратените **24** са със средно образование, заемащи длъжност изпълнител-полевъд, лаборант или техник; **4** са с основно образование (чистач или изпълнител-полевъд) и **2** с висше образование, бакалавър на длъжност лаборант. В представеното актуализирано щатно разписание на Добруджански земеделски институт вече са премахнати длъжностите, които не са характерни за съвременни научни структури, като фотограф, преводач и др.

От утвърдения разходен таван на Академията за 2015 г., който е **20 млн. 565 хил. лв**. на Добруджанския земеделски институт е предоставен **2 млн. 575 хил. лв**. или **12,5%,** а разликата е за останалите 26 поделения. **Както се вижда обърнато е нужното внимание на този институт.**

**ГОСПОЖО БАЛАБАНОВА,**

Във връзка със съкращенията е имало протести, а не стачки в рамките на една седмица по един час, които не са спирали или блокирали движението по пътя Добрич – Кардам, както Вие твърдите. Благодарение на намесата на ръководството на Селскостопанската академия, синдикатите и срещата им с колектива на института обстановката е била овладяна.

**Искам да Ви уведомя още, че** към настоящия момент Добруджанския земеделски институт няма продадени или отдадени под наем земи, най-вече на народни представители от ПГ на ГЕРБ, както Вие твърдите.

**БЛАГОДАРЯ ЗА ВНИМАНИЕТО!**